CELEX: 32018D0747
Language: da
Date: 2018-05-14 00:00:00
Title: Rådets gennemførelsesafgørelse (EU) 2018/747 af 14. maj 2018 om at underkaste det nye psykoaktive stof N-(1-amino-3,3-dimethyl-1-oxobutan-2-yl)-1-(cyclohexylmethyl)-1H-indazol-3-carboxamid (ADB-CHMINACA) kontrolforanstaltninger

22.5.2018   
            
            
               DA
            
            
               Den Europæiske Unions Tidende
            
            
               L 125/8
            
         RÅDETS GENNEMFØRELSESAFGØRELSE (EU) 2018/747
   af 14. maj 2018
   om at underkaste det nye psykoaktive stof N-(1-amino-3,3-dimethyl-1-oxobutan-2-yl)-1-(cyclohexylmethyl)-1H-indazol-3-carboxamid (ADB-CHMINACA) kontrolforanstaltninger
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde,
   under henvisning til Rådets afgørelse 2005/387/RIA af 10. maj 2005 om udveksling af oplysninger om, risikovurdering af og kontrol med nye psykoaktive stoffer (1), særlig artikel 8, stk. 3,
   under henvisning til forslag fra Europa-Kommissionen,
   under henvisning til udtalelse fra Europa-Parlamentet (2), og
   ud fra følgende betragtninger:
   
               (1)
            
            
               I overensstemmelse med artikel 6 i afgørelse 2005/387/RIA udarbejdede det udvidede videnskabelige udvalg under Det Europæiske Overvågningscenter for Narkotika og Narkotikamisbrug på et særligt møde en risikovurderingsrapport om det nye psykoaktive stof N-(1-amino-3,3-dimethyl-1-oxobutan-2-yl)-1-(cyclohexylmethyl)-1H-indazol-3-carboxamid (»ADB-CHMINACA«) og forelagde den 14. november 2017 Kommissionen og Rådet rapporten.
            
         
               (2)
            
            
               ADB-CHMINACA er et syntetisk cannabinoid. Det har lignende virkninger som THC, der er ansvarlig for de vigtigste psykoaktive virkninger af cannabis, men ADB-CHMINACA har yderligere livstruende toksicitet. Den kraftige virkning af ADB-CHMINACA på den ene side og det forhold, at stoffet findes i en stor eller ukendt varierende del af blandinger til rygning på den anden side, betyder, at det udgør en betydelig risiko for forgiftning.
            
         
               (3)
            
            
               ADB-CHMINACA har været tilgængeligt i Den Europæiske Union i hvert fald siden august 2014 og er blevet fundet i 17 medlemsstater. På grund af ADB-CHMINACA's karakteristika er det sandsynligt, at der er mange flere forekomster, da der normalt ikke screenes for ADB-CHMINACA. I de fleste tilfælde blev ADB-CHMINACA beslaglagt som plantebaseret materiale og i pulverform, men det er også blevet beslaglagt, dog i mindre omfang, i andre fysiske former, f.eks. i form af trækpapir (blotters). Der er foretaget flere end 630 beslaglæggelser i Unionen.
            
         
               (4)
            
            
               Tre medlemsstater har indberettet i alt 13 dødsfald med relation til ADB-CHMINACA. Ved mindst ni af dødsfaldene var ADB-CHMINACA enten dødsårsagen eller en sandsynlig medvirkende årsag. Herudover har én medlemsstat indberettet tre akutte ikkedødelige forgiftninger relateret til ADB-CHMINACA. På grund af ADB-CHMINACA's karakteristika er det sandsynligt, at såvel ikkedødelige forgiftninger som dødsfald forårsaget af ADB-CHMINACA ikke opdages eller ikke indberettes i fuldt omfang.
            
         
               (5)
            
            
               Der foreligger ingen oplysninger om organiserede kriminelle gruppers forbindelse til fremstilling, distribution, ulovlig handel og levering af ADB-CHMINACA i Unionen. De foreliggende oplysninger tyder på, at ADB-CHMINACA produceres af kemiske virksomheder i Kina.
            
         
               (6)
            
            
               ADB-CHMINACA sælges typisk i små mængder og engrosmængder via »head shops« under forskellige mærkenavne som såkaldte »lovlige rusmidler«, som blandinger til rygning eller som pulver via »head shops« og via internettet som en såkaldt »lovlig« erstatning for cannabis. Det sælges sandsynligvis også direkte på det illegale narkotikamarked. Da pakningen af sådanne produkter sjældent angiver ingredienserne, er de fleste brugere uvidende om, at de anvender ADB-CHMINACA, eller overhovedet et syntetisk cannabinoid i almindelighed.
            
         
               (7)
            
            
               ADB-CHMINACA har ikke nogen anerkendt anvendelse som humanmedicinsk lægemiddel eller veterinærlægemiddel i Unionen eller, så vidt vides, noget andet sted. Så vidt vides kan ADB-CHMINACA ikke anvendes til andre formål end som analysereferencestandard og i videnskabelig forskning.
            
         
               (8)
            
            
               Det fremgår af risikovurderingsrapporten, at mange af de spørgsmål vedrørende ADB-CHMINACA, som skyldes manglen på data om risiciene for enkeltpersoner, risiciene for folkesundheden og samfundsmæssige risici, kunne besvares ved hjælp af yderligere forskning. De foreliggende oplysninger og den foreliggende dokumentation om de sundhedsmæssige og sociale risici, som stoffet frembyder, er dog tilstrækkeligt grundlag til at underkaste ADB-CHMINACA kontrolforanstaltninger i hele Unionen.
            
         
               (9)
            
            
               ADB-CHMINACA er ikke på listen over stoffer, som ifølge De Forenede Nationers enkeltkonvention af 1961 angående narkotiske midler eller De Forenede Nationers konvention af 1971 om psykotrope stoffer skal underkastes kontrol. ADB-CHMINACA er i øjeblikket ikke genstand for vurdering i FN-systemet.
            
         
               (10)
            
            
               Eftersom 13 medlemsstater fører kontrol med ADB-CHMINACA i henhold til deres nationale lovgivning om narkotikakontrol, og fire medlemsstater benytter anden lovgivning til at føre kontrol med ADB-CHMINACA, vil det, hvis ADB-CHMINACA underkastes kontrolforanstaltninger i hele Unionen, bidrage til at undgå problemer med grænseoverskridende retshåndhævelse og retligt samarbejde og til at beskytte mod de risici, som stoffets tilgængelighed og brug af stoffet indebærer.
            
         
               (11)
            
            
               Afgørelse 2005/387/RIA tillægger Rådet gennemførelsesbeføjelser for at kunne reagere hurtigt og på grundlag af ekspertise på EU-plan på fremkomsten af nye psykoaktive stoffer, som medlemsstaterne har påvist og indberettet, ved at underkaste disse stoffer kontrolforanstaltninger i hele Unionen. Da betingelserne og proceduren for at udløse udøvelsen af sådanne gennemførelsesbeføjelser er opfyldt, bør der vedtages en gennemførelsesafgørelse for at underkaste ADB-CHMINACA kontrolforanstaltninger i hele Unionen.
            
         
               (12)
            
            
               Danmark er bundet af afgørelse 2005/387/RIA og deltager derfor i vedtagelsen og anvendelsen af nærværende afgørelse, som gennemfører afgørelse 2005/387/RIA.
            
         
               (13)
            
            
               Irland er bundet af afgørelse 2005/387/RIA og deltager derfor i vedtagelsen og anvendelsen af nærværende afgørelse, som gennemfører afgørelse 2005/387/RIA.
            
         
               (14)
            
            
               Det Forenede Kongerige er ikke bundet af afgørelse 2005/387/RIA og deltager derfor ikke i vedtagelsen og anvendelsen af nærværende afgørelse, som ikke er bindende for og ikke finder anvendelse i Det Forenede Kongerige —
            
         VEDTAGET DENNE AFGØRELSE:
   Artikel 1
   Det nye psykoaktive stof N-(1-amino-3,3-dimethyl-1-oxobutan-2-yl)-1-(cyclohexylmethyl)-1H-indazol-3-carboxamid (»ADB-CHMINACA«) underkastes kontrolforanstaltninger i hele Unionen.
   Artikel 2
   Senest den 23. maj 2019 træffer medlemsstaterne i overensstemmelse med deres nationale lovgivning de foranstaltninger, der er nødvendige for at underkaste ADB-CHMINACA kontrolforanstaltninger og strafferetlige sanktioner som fastsat i deres lovgivning i overensstemmelse med deres forpligtelser i medfør af De Forenede Nationers konvention af 1971 om psykotrope stoffer.
   Artikel 3
   Denne afgørelse træder i kraft dagen efter offentliggørelsen i Den Europæiske Unions Tidende.
   Denne afgørelse finder anvendelse i overensstemmelse med traktaterne.
   
      Udfærdiget i Bruxelles, den 14. maj 2018.
      
         
            På Rådets vegne
         
         E. ZAHARIEVA
         
            Formand
         
      
   
   
      (1)  EUT L 127 af 20.5.2005, s. 32.
   
      (2)  Udtalelse af 3.5.2018 (endnu ikke offentliggjort i EUT)